CELEX: 
Language: lv
Date: 2018-02-15 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) 2015/68 groza attiecībā uz prasībām, kas saistītas ar bremžu pretbloķēšanas sistēmām, enerģijas uzkrāšanas augstspiediena ierīcēm un vienas līnijas tipa hidrauliskiem savienojumiem

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Termins “lauksaimniecības un mežsaimniecības transportlīdzekļi” ietver plašu dažāda tipa transportlīdzekļu klāstu, kam ir vismaz divas asis, piemēram, šauras šķērsbāzes traktorus, lielgabarīta traktorus, kāpurķēžu traktorus, lauksaimniecības piekabes un maināmas velkamās iekārtas, piemēram, veltņus, augsnes frēzes, rindsējmašīnas u. c.
            
            
               Tipa apstiprinājuma prasības, ko piemēro lauksaimniecības un mežsaimniecības transportlīdzekļiem, ir noteiktas Direktīvā 2003/37/EK
                  1
                un tās īstenošanas direktīvās, kuras no 2016. gada 1. janvāra ir atceltas un aizstātas ar Regulu (ES) Nr. 167/2013
                  2
                un tās četriem deleģētajiem un vienu īstenošanas aktu.
            
            
               Eiropas Komisija vēlas modernizēt šo jauno tiesību aktu paketi, lai ņemtu vērā tehnikas attīstību, šajā nolūkā grozot Regulu (ES) 2015/68, lai pielāgotu pašreizējam attīstības līmenim konkrētas prasības, proti: a) par bremžu pretbloķēšanas sistēmām – pēc Komisijas veiktā novērtējuma par to pieejamību un piemērojamību lauksaimniecības un mežsaimniecības transportlīdzekļiem ar maksimālo projektēto ātrumu starp 40 km/h un 60 km/h, b) uzlabotu prasības, kas saistītas ar enerģijas uzkrāšanas augstspiediena ierīcēm, un c) pagarinātu pārejas prasību piemērošanas ilgumu attiecībā uz vienas līnijas tipa hidrauliskiem savienojumiem starp traktoru un piekabi, pamatojoties uz atsauksmēm par bremzēšanas prasībām, kas no ieinteresētajām personām un dalībvalstīm saņemtas īstenošanas pirmajā periodā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Sagatavojot šo aktu, Komisija ekspertu līmenī atbilstīgi apspriedās arī ar attiecīgajām rūpniecības nozares ieinteresētajām personām, sociālajiem partneriem un dalībvalstu ekspertiem.
            
            
               Par šo aktu ir notikusi sabiedriskā apspriešana Labāka regulējuma portālā no 2017.gada 18. decembra līdz 2018. gada 15. janvārim; tika saņemta viena pozitīva atsauksme.
            
            
               3.DELEĢĒTĀ AKTA JURIDISKIE ASPEKTI
            
            
               (a)Juridiskais pamats
            
            
               Šā deleģētā akta juridiskais pamats ir Eiropas Parlamenta un Padomes 2013. gada 5. februāra Regula (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību.
            
            
               (b)Juridisko instrumentu izvēle
            
            
               Regulas (ES) 2015/68 grozīšanai piemērotākais instruments ir regula.
            
            
               KOMISIJAS DELEĢĒTĀ REGULA (ES) …/..
            
            
               (15.2.2018),
            
            
               ar ko Deleģēto regulu (ES) 2015/68 groza attiecībā uz prasībām, kas saistītas ar bremžu pretbloķēšanas sistēmām, enerģijas uzkrāšanas augstspiediena ierīcēm un vienas līnijas tipa hidrauliskiem savienojumiem
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes 2013. gada 5. februāra Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību
                  3
                un jo īpaši tās 17. panta 5. punktu,
            
            
               tā kā:
            
            
               (1)Komisijas Deleģētās regulas (ES) 2015/68 6. apsvērumā minēts, ka Komisijai būtu jāizvērtē prasība no 2020. gada 1. janvāra uzstādīt bremžu pretbloķēšanas sistēmas (ABS) traktoriem ar maksimālo projektēto ātrumu starp 40 km/h un 60 km/h. Pēc minētās prasības izvērtēšanas Komisija ir secinājusi, ka ABS prasības svītrošana no deleģētās regulas attiecībā uz minētajiem transportlīdzekļiem ļauj nozarei un lietotājiem izvairīties no neproporcionāliem finansiāliem izdevumiem, kas pretējā gadījumā kavētu tirgū esošās jaunākās bremzēšanas tehnoloģijas efektīvu izmantošanu. Tāpēc prasība uzstādīt šādiem transportlīdzekļiem ABS būtu jāsvītro.
            
            
               (2)Enerģijas uzkrāšanas augstspiediena ierīču ekspluatācijas nosacījumos vajadzētu atļaut mūsdienīgu spiedienu diapazona izmantošanu un paredzēt atbilstošu testu. Tāpēc būtu attiecīgi jāpielāgo spiediena robežvērtības.
            
            
               (3)Lai dalībvalstīm un nozarei ļautu pielāgoties vienas līnijas tipa hidraulisko savienojumu aizliegumam, piemērojot Deleģētās regulas (ES) 2015/68 bremzēšanas prasības jauniem traktoriem, kas savienoti ar jau ekspluatācijā esošām piekabēm, ņemot vērā lauksaimniecības un mežsaimniecības velkamo transportlīdzekļu parka atjaunināšanas tempu, pārejas prasību par bremžu ierīču un piekabes bremžu savienojumu vienas līnijas tipa hidraulisko savienojumu piemērošana būtu jāpagarina līdz 2024. gada 31. decembrim.
            
            
               (4)Tādēļ būtu attiecīgi jāgroza Deleģētā regula (ES) 2015/68.
            
            
               (5)Ņemot vērā, ka šajā regulā ir ietverti vairāki svarīgi Deleģētās regulas (ES) 2015/68 grozījumi, kas vajadzīgi tās sekmīgai piemērošanai, tai būtu jāstājas spēkā steidzamības kārtā,
            
            
               IR PIEŅĒMUSI ŠO REGULU.
            
            
               1. pants
                  Grozījumi Deleģētajā regulā (ES) 2015/68
            
            
               Deleģēto regulu (ES) 2015/68 groza šādi:
            
            
               1) regulas 16. pantu aizstāj ar šādu:
            
            
               "16. pants
            
            
               Prasības, kas attiecas uz vienas līnijas tipa hidrauliskajiem savienojumiem un ar tiem aprīkotiem traktoriem
            
            
               1. Veiktspējas prasības, kas attiecas uz bremžu iekārtu un piekabju bremžu savienojumu vienas līnijas tipa hidrauliskajiem savienojumiem, un uz traktoriem, kas aprīkoti ar vienas līnijas tipa hidrauliskajiem savienojumiem, ir noteiktas XIII pielikumā. Šīs prasības piemēro līdz 2024. gada 31. decembrim.
            
            
               2. Ražotāji pēc 2024. gada 31. decembra jauniem traktoriem neuzstāda vienas līnijas tipa hidrauliskos savienojumus.”;
            
            
               2) regulas 17. pantu groza šādi:
            
            
               a) panta otro daļu svītro;
            
            
               b) panta ceturto daļu aizstāj ar šādu:
            
            
               “No 2025. gada 1. janvāra valstu iestādes aizliedz darīt pieejamus tirgū, reģistrēt vai nodot ekspluatācijā jaunus traktorus, kas aprīkoti ar vienas līnijas tipa hidrauliskajiem savienojumiem.”;
            
            
               3) Deleģētās regulas (ES) 2015/68 I, IV un XIII pielikumu groza saskaņā ar šīs regulas pielikumu.
            
         
         
            
               2. pants
               Stāšanās spēkā 
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 15.2.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Eiropas Parlamenta un Padomes 2003. gada 26. maija Direktīva 2003/37/EK, kas attiecas uz tipa apstiprinājumu lauksaimniecības vai mežsaimniecības traktoriem, to piekabēm un maināmām velkamām mašīnām kopā ar to sistēmām, detaļām un atsevišķām tehniskām vienībām un ar ko atceļ Direktīvu 74/150/EEK (OV L 171, 9.7.2003., 1. lpp.).
               
               
                  
                     (2)
                  
                        Eiropas Parlamenta un Padomes 2013. gada 5. februāra Regula (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).
               
               
                  
                     (3)
                  
                        OV L 60, 2.3.2013., 1. lpp.
               
            
      
    ---documentbreak--- 
      
         
         
            
               PIELIKUMS 
            
            
               Deleģētās regulas (ES) 2015/68 I, IV un XIII pielikumu groza šādi:
            
            
               1) I pielikumu groza šādi:
            
            
               a) pielikuma 2.2.1.21.2. punktu svītro;
            
            
               b) pielikuma 2.2.1.23. punktu aizstāj ar šādu: 
            
            
               “Traktori, izņemot 2.2.1.21.1. punktā minētos, kas aprīkoti ar bremžu pretbloķēšanas sistēmām, atbilst XI pielikuma prasībām.”;
            
            
               c) pielikuma 2.2.2.15.1.1. punktā svītro tekstu “Šis spiediens nedrīkst pārsniegt 11 500 kPa.”;
            
            
               d) iekļauj šādu 2.2.2.15.1.1.1. un 2.2.2.15.1.1.2. punktu:
            
            
                  “2.2.2.15.1.1.1.
                     Šis zemais spiediens hidrauliskajās enerģijas uzkrāšanas ierīcēs nepārsniedz 11 500 kPa sistēmās, kurās izmanto enerģijas uzkrāšanas ierīces ar maksimālo darba spiedienu 15 000 kPa.
            
            
                  2.2.2.15.1.1.2.
                     
                     Šis zemais spiediens hidrauliskajās enerģijas uzkrāšanas ierīcēs drīkst pārsniegt 11 500 kPa sistēmās, kurās enerģijas uzkrāšanas ierīču maksimālais darba spiediens pārsniedz 15 000 kPa, lai nodrošinātu paredzēto bremžu veiktspēju.”
            
            
               2)IV pielikuma C daļā (Hidrauliskās bremžu sistēmas ar uzkrāto enerģiju) iekļauj šādu 1.3.2.1.1. punktu:
            
            
               “1.3.2.1.1. 
                     sistēmās, kurās, lai izpildītu paredzētās bremžu veiktspējas prasības, enerģijas uzkrāšanas ierīcēs maksimālais darba spiediens pārsniedz 15 000 kPa, spiediens enerģijas uzkrāšanas ierīcēs, testu uzsākot, ir izgatavotāja norādītais maksimālais spiediens.”
            
            
               3) XIII pielikumu groza šādi:
            
            
               (a)pielikuma 1.1. punktu aizstāj ar šādu:
            
            
               Vienas līnijas tipa hidraulisko savienojumu drīkst uzstādīt traktoram, kas aprīkots ar kādu no šādiem savienojumiem:
            
            
               a) jebkuru no I pielikuma 2.1.4. punktā minētajiem savienojumu tipiem;
            
            
               b) jebkuru no I pielikuma 2.1.5.1.1., 2.1.5.1.2. un 2.1.5.1.3. punktā minētajiem savienojumu tipiem. Šādā gadījumā, lai izvairītos no savienotāja dublēšanas, vienas līnijas tipa hidrauliskā savienojuma uzmavas tipa savienotājs drīkst būt uzmavas tipa savienotājs, kas aprakstīts I pielikuma 2.1.5.1.1. punktā, ja uz šo savienotāju radītie spiedieni atbilst 1.1.1., 1.1.2. un 1.1.3. punktā noteiktajiem.”;
            
            
               (b)iekļauj šādu .1.1.1., 1.1.2. un 1.1.3. punktu:
            
            
               “1.1.1. Ja ir pievienota velkamā transportlīdzekļa vadības līnija un papildlīnija, radītais spiediens pm atbilst II pielikuma 1. papildinājuma 2. diagrammai. 
            
         
         
            
               1.1.2. Ja ir pievienots velkamais transportlīdzeklis ar vienas līnijas tipa hidraulisko savienojumu, radītais spiediens pm atbilst šā pielikuma 2. vai 3. punktam.
            
            
               1.1.3. 1.1.1. un 1.1.2. punktā minēto līniju noteikšana notiek ar automātiskiem līdzekļiem.”